《谒赵仓使二十一韵》
宋代·释居简

昔分淮东天，河海幸潜济。悠悠不知远，仅一衣带水。

今兹一道惠，列城洞明伟。可望不可及，弱水三万里。

山林日深窅，踸踔坎井底。勇闻誉盛德，半属天下士。

古调振骚雅，时样列骈俪。苦语杂颂咏，恶石必先耆。

在御必骁腾，在治必精美。谨于千虑失，讵忍一得弃。

谽呀浩如海，就下拓涯涘。朝夕不知了，莫测方寸地。

老我不足为，把茅冷云际。楼欠元龙卧，门寻子云倚。

小振伽梨肩，载整蒙茸刺。高视藐豪放，细意问奇字。

倚门勿麾之，我欲见君子。况夫君子乡，畴曩屡游止。

盖代品题手，声光动天地。公乎皆隽髦，愿听星辰履。

大雅傥可作，郑卫赖一洗。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。